අවුරුදු ගණනාවක් තිස්සේ එම පිරිස තුළ වූ බලපොරොත්තුව මල්ඵල ගන්වමින් ජනාධිපති මහින්ද රාජපක්ෂ මහතා අතින් සමුපකාර සේවක ප්‍රථම කණ්ඩායමට ඒ සඳහා වන විශ්‍රාම ඔප්පු ප්‍රදානය අද (08) සිදුකෙරේ.සමූපකාර සේවක කොමිෂන් සභාවත් ශ්‍රී ලංකා සමාජ ආරක්ෂණ මණ්ඩලයත් ඒකාබද්ධව ක්‍රියාත්මක කෙරෙන මේ විශ්‍රාම වැටුප් ක්‍රමය සමුපකාර ඉසුරු විශ්‍රාම වැටුප් ක්‍රමය හා සමුපකාර ඉසුරු සුරැකුම් විශ්‍රාම වැටුප් ක්‍රමය වශයෙන් හැඳින්වෙයි.ප්‍රතිලාභ 1 යටතේ අවුරුදු 60 සම්පූර්ණ වූ සමුපකාර සේවක සේවිකාවනට මාසිකව විශ්‍රාම වැටුපක් ලබාදීමත් 2 යටතේ මාසිකව විශ්‍රාම පූර්ණ හා අර්ධ දුබලතාවලදී රක්ෂණ දීමනාවක් ලබාදීමත් සිදු කෙරේ.මුදල් අමාත්‍යාංශයේත්, ශ්‍රී ලංකා මහ බැංකුවේත්, සමාජ සේවා හා සමාජ සුබසාධන අමාත්‍යාංශයේත් වෙළඳ අළෙවි සංවර්ධන සමුපකාර හා පාරිභෝගික අමාත්‍යංශයේත් දායකත්වය මේ සඳහා ලැබී ඇත.මේ විශ්‍රාම වැටුප් ලබාදීම වත්මන් ජනාධිපති මහින්ද රාජපක්ෂ මහතා අගමැතිව සිටියදී දුන් ප්‍රතිඥාවක් අනුව සිදුවන බවත් තම මණ්ඩලය මගින් සමුපකාර සේවක කොමිෂන් සභාව වෙත කරන ලද යෝජනා අනුව වැටුප් ක්‍රමය සකස් වී ඇති බවත් ශ්‍රී ලංකා සමාජ ආරක්ෂණ මණ්ඩලයේ ප්‍රකාශකයෙක් කීය.අද (08) උදේ 10.00 ට කොළඹ සුගතදාස ගෘහස්ථ ක්‍රීඩාංගණයේ දී පැවැත්වෙන ජාතික සමුපකාර මහා සම්මේලනයේදී ජනාධිපතිවරයා අතින් සමුපකාර සේවක පිරිසකට සංකේතාත්මකව ඔප්පු පිරිනැමීමට නියමිතය.